Predrag Raos

**Predrag Raos** (Zagreb, 23. 6. 1951.) je hrvatski romanopisac, novelist i prevoditelj.

## Biografija
Diplomirao je kemiju na Prirodoslovno-matematičkom fakultetu u Zagrebu (1975. godine). Radi kao profesionalni književnik i prevoditelj. Objavljivao je pod pseudonimima Astor Petz i Pero Rotha. Sin je književnika Ivana Raosa, a brat blizanac kemičara Nenada Raosa, autora popularnoznanstvenih knjiga. Ranih 1970-ih odslužio je i zatvorsku kaznu zbog sudjelovanja u Hrvatskom proljeću, kad je surađivao u *Studentskom listu*.

Raos je debitirao 1978. godine omladinskim romanom *22. rujna: roman o jednom maturalcu* (pretiskan 1990. i 2004. godine), no najistaknutije tematsko područje njegova pisanja je znanstvena fantastika (ZF). Godine 1979. objavio je *Brodolom kod Thule,* roman u dva sveska koji je pokazao Raosove karakteristične postupke koje će koristiti u svome ZF opusu: plauzibilnu futurističku viziju, utemeljenu u prirodnim znanostima, te omekšavanje koncepta tvrdog SF-a *(hard SF)* uvođenjem tema društvenih znanosti: sociološke, kulturalne i filozofske tematizacije moguće budućnosti i izazova što ih ona postavlja pred čovječansvo i pojedinca. *Nul effort* (1990. godine) ponajbolji je domet takva koncepta i Raosova opusa. Slične teme i visoko razvijen književni stil Raos pokazuje i u nizu novela objavljivanih većinom u *[[Sirius]]u* 1980-ih (npr. *Bijelo,* br. 118; *Desna hemisfera,* br. 139; *Škorpion na jeziku,* br. 151).

1990-ih, nakon isključenja iz Društva hrvatskih književnika, Raos je rjeđe objavljivao. Nakon gašenja *Siriusa* 1990, njegove ZF novele pojavljivale su se sporadično (*Studentski list; Start nove generacije;* SFerine godišnje zbirke hrvatskoga SF-a *Dnevnici entropije* /1996, nova verzija novele *Bijelo*/ i *Kvantni portali imaginacije* /1997, *Stvaranje svijeta*/; *Monolith* 1 /1998, nova verzija novele *Škorpion na jeziku*/). Svoj doprinos nastanku hrvatskoga ZF izdavaštva u samostalnoj državi dao je prijevodima za prve privatne ZF nakladnike, odreda sudionike SF scene 1980-ih (za Izvore Damira Mikuličića, Algoritam Nevena Antičevića, *[[Futura|Futuru]]* i kratkotrajnu SF biblioteku Krste A. Mažuranića kod nakladničke kuće Lukom).

Kratki roman *Mayerling* (1996. godine), nastao od istoimene radiodrame, pokazao je Raosov stil suprotan "epskome": tu su i dalje bile njegove prepoznatljive filozofske preokupacije, s pojačanom dozom moralizma, ali provedene kroz pregnantnu strukturu vrlo kratkog romana sa suzdržanim pripovjedačkim postupcima. Znanstvenofantastični roman za djecu *Od rata do zvijezda* (1996. godine) jedno je od prvih djela na temu Domovinskog rata.

Raosov drugi tematski krug jest parodijski humor. Unutar njegova ZF opusa ovo se očituje u parodijskim novelama (u *Siriusu,* ciklus *Blesave priče*) te u romanu *Mnogo vike nizašto* (1985. godine). No, parodija najviše dolazi do izražaja u drugim žanrovima: kriminalističkom (*Ubijte Hamleta!,* 1986.) i erotskom (*Ta današnja smradež,* 2002. godine). Karnevaleskne razmjere Raos doseže nadahnut hrvatskom politikom (drama *Zemlja Mrak,* 1998; roman *Tajna Piranskog trokuta,* 2002. godine), i svojom polemikom s Društvom hrvatskih književnika, koja je inspirirala knjigu polemika *Uhvaćen za izraz* (1995.) i parodijska djela poput postmodernističkoga romana *Doživljaji Supermačka Cicija, Kraljevskog Muholovca: knjiga za one koji vole mačke, a ljude baš i ne* (1998. godine).

Libreto za mjuzikl *U životu sve je igra* i scenski monolog *Zdrav razum* dobili su Nagradu Marin Držić, a jedina njegova drama postavljena u profesionalnom kazalištu, *Zemlja mrak,* skinuta je 1999. godine s repertoara zbog "aluzija" na Franju Tuđmana. Godine 2006. Raos je objavio prvu knjigu drama, *U životu sve je igra: tri mjuzikla*, u kojoj je u dramskoj formi preradio tri ranija romana, *Ubijte Hamleta!*, *Od rata do zvijezda* i *22. rujna* (pod naslovom *U životu sve je igra*).

Hrvatsku ZF nagradu SFERA Raos je dobio više puta: 1986. godine za roman *Mnogo vike nizašto,* 1989. godine za priču *Škorpion na jeziku,* 1991. godine za roman *Nul effort*, 1997. godine za roman *Od rata do zvijezda*, te 2008. godine za roman *Let Nancija Konratata*. Dobitnik je nagrade "Lazar Komarčić"  za roman *Nul effort.*

Godine 2006. Raos je objavio obimni ZF roman *Vertikala,* napisan u tradiciji njegovih ranijih romana *Brodolom kod Thule* i *Nul effort*, označivši tako povratak svojim starim žanrovskim i tematskim preokupacijama. Nakon učlanjenja u Hrvatsko društvo pisaca, objavio je više knjiga i čak dobio potporu Ministarstva kulture za pisanje romana. Godine 2007. objavio je obimni *[[Fantastika|fantastični]]* roman *Let Nancija Konratata*. Također je nastavio s medijskim pojavljivanjem: krajem 2006. godine prošao je dva kruga HRT-ove TV emisije *Piramida*, te bio s Robertom Knjazom uhapšen u Egiptu, gdje su snimali RTL-ovu emisiju *Koledžicom po svijetu*.

## Djela

* *22. rujna: roman o jednom maturalcu,* Zagreb 1978. (roman)
* *Brodolom kod Thule,* I–II, Zagreb 1979. (roman)
* *Mnogo vike nizašto,* Beograd 1985. (roman)
* *Ubijte Hamleta!* (pseud. Astor Petz), Trag, 228, Zagreb 1986. (roman)
* *Nul effort: znanstveno-fantastički roman,* Zagreb 1990. (roman)
* *Uhvaćen za izraz: Ja i Moj protiv: [[Dragutin Tadijanović|Dragutina Tadijanovića]], Marije Peakić-Mikuljan, Dubravka Horvatića, [[Slavko Mihalić|Slavka Mihalića]], [[Antun Šoljan|Tonka Šoljana]], [[Branimir Donat|Branimira Donata]], [[Nedjeljko Fabrio|Nedjeljka Fabrija]] et ostalorum sitnorum riborum,* Zagreb 1995. (polemike)
* *Mayerling,* Zagreb - Velika Gorica 1996. (roman)
* *Doživljaji Supermačka Cicija Kraljevskog Muholovca: knjiga za sve koji vole mačke, a ljude baš ne,* Zagreb 1996. (roman)
* *Od rata do zvijezda,* Zagreb 1996. (roman)
* *Tajna Piranskog trokuta: domoljubni roman,* Rijeka 2002. (roman)
* *Ta današnja smradež,* Zagreb 2002. (novele)
* *Šargarepa: roman iz hrvatskog književnog života,* Zagreb 2003. (roman)
* *Vertikala,* Zagreb 2006. (roman)
* *U životu sve je igra: tri mjuzikla,* Zagreb 2006. (drame)
* *Galeb Av Av i druge priče,* Zagreb 2006. (kratke priče za djecu)
* *Romeo i Trnoružica: četiri nježne priče,* Zagreb 2007.
* *Sve mlađa mama (mjuzikl za mlade u četiri čina)*, Zagreb 2007.
* *Let Nancija Konratata*, Zagreb 2007. (fantasy roman)
* *Škorpion na jeziku*, Zagreb 2007. (SF novele "Desna hemisfera", "Škorpion na jeziku" i "Bijelo")
* *Naprijed natrag! (zbirka tipskih stanačkih programa)*, Zagreb 2007. (publicistika)
* *Hrvatski bog s Marsa*, Zagreb 2007. (zbirka ZF priča)

## Važniji prijevodi
* Raymond Chandler, *Veliki san* (1984.)
* J. G. Ballard, *Sudar* (1988.)
* Tim Powers, *Anubisova vrata* (1988.)
* Terry Pratchett, *Boja magije* (1993.)
* Frederik Pohl, *Dolaze kvantne mačke* (1993.)
* Michael Crichton, *Sfera* (1994.)
* John Varley, *Titan* (1994.), *Čarobnica* (1994.), *Demon* (1995.)
* Ray Bradbury, *Mračna zemlja* (1995.), *Stablo vještica* (1996.)
* Charles Dickens, *Božićna pjesma* (1996, 2004.)
* Stephen King, *Zelena milja,* I-V (1996.), *Četiri iza ponoći,* I-II (1996.)
* Nick Cave, *King Ink II* (1997.)
* Erich Fromm, *Umijeće ljubavi* (1997, 2000.)
* George Lucas, *[[Star Wars|Zvjezdani ratovi]]: nova nada* (1997.)
* Kim Stanley Robinson, *Ledeni hram* (1997.)
* Stephen Baxter, *Vremenski brodovi* (1998.)
* Charles Bukowski, *Lovac ispod žita* (1998.)
* Poul Anderson, *Planet djevica* (2000.)
* Hugh Lofting, *Priča o doktoru Dolittleu* (2000, 2004.)
* William Gibson, *Neuromancer* (2001.)
* Dean Koontz, *Žestina* (2001.)
* Charles Bukowski, *Šund* (2001.)
* Lewis Carroll, *Alisa u Zemlji čudesa* (2001, 2004.)
* J. M. Barrie, *Petar Pan* (2001, 2004.)
* H. G. Wells, *Vremenski stroj* (2001.), *[[Rat svetova|Rat svjetova]]* (2001, 2005.)
* Amin Maalouf, *Kršćanski barbari u Svetoj zemlji* (2002.)
* Oscar Wilde, *Sretni princ i druge priče* (2002, 2004.)
* William Nicholson, *Vjetar u vatri: Vjetropjev* (2002.), *Robovi gospodstva* (2003.), *Vatropjev* (2004.)
* Charles Bukowski, *Žene* (2003.), *Hollywood* (2003.)
* Lawrence Krauss, *Fizika [[Zvjezdane staze|Zvjezdanih staza]]* (2004.)
* F. L. Baum, *Čarobnjak iz Oza* (2005.)
* Henry Miller, *Opus pistorum* (2006.)

## Filmografija
* *Poezija i revolucija - studentski štrajk 1971.* (2000.) (Raos se pojavljuje u snimkama iz redakcije *Studentskog lista*, nepotpisan)
* *[[Ajde, dan... prođi...]]* (2006.) (epizodna uloga - bivši pilot)

## Reference